Gépjármű behozatala, regisztráció

Mint a legtöbb EU ország, Írország is megköveteli, hogy az útjain tartósan közlekedő gépjárművek regisztrálásra kerüljenek, utánuk a helyi adók megfizetése megtörténjen.

Az országba való megérkezést követő egy hónapon belül a gépjármű regisztrációját meg kell kezdeni.

Angol nyelvű információk:

http://www.revenue.ie/en/tax/vrt/vrt-guide.html

Kiemeltünk néhány fontos elemet a szabályozásból, ezekkel kapcsolatban szokták feltenni a legtöbb kérdést a közösségi oldalakon:

A veterán autók regisztrációs adója fix 200 euró. Veterán járműnek számit minden 30 évnél idősebb autó. A műszaki vizsgáztatás és a járművek adóztatása külön pontban érhető el a főoldalról, de annyit érdemes itt megjegyezni, hogy a veterán járművekre külön szabályok vonatkoznak, kedvező feltételekkel.

Minden jármű behozatala esetén regisztrációs adót kell fizetni. A jármű adatait megadva a következő oldalon kiszámítható (motorkerékpárokra és autókra), hogy mennyi lesz a regisztrációs adó.

https://www.ros.ie/evrt-enquiry/vrtenquiry.html?execution=e1s1

Amennyiben az autó már a tulajdonos birtokában volt az országba való megérkezés előtt huzamosabb ideig, bizonyítani tudja, hogy nem élt Írországban az autó behozatala előtti időszakban, akkor felmentést kap a regisztrációs adó megifzetése alól. Ezt a lakhely áthelyezése Írországba formanyomtatvány kitöltésével és a csatolandó dokumentumok prezentálásával lehet kérni az adóhatóságtól. Még a regisztráció elindítása előtt kell beküldeni a kitöltött nyomtatványt és a csatolmányokat, majd az adóhivataltól kapott papírral lehet menni a regisztrációt intézni. Ha valaki felmentést kap a regisztrációs adó megfizetése alól, az autót nem adhatja el egy éven belül. Részletek angolul az alábbi linken.

http://www.revenue.ie/en/tax/vrt/reliefs-exemptions.html

A regisztráció alól ideiglenesen lehet felmentést kérni. Ez azoknak lehet érdekes, akik pl. határozott időtartamú szerződéssel jönnek, autót szeretnének hozni, de a szerződés lejárta után hazamennek és viszik az autót is. A felmentés maximum 1 évre kérhető, de tapasztalatok szerint meghosszabbítják, ha újabb határozott idejű szerződés kerül megkötésre. Általában úgy adják meg a felmentést, hogy annak lejárati dátuma megegyezik a szerződés lejárati dátumával.

Maga a regisztráció az NCT központokban történik (ahol vizsgáztatják is az autókat). Időpontot kell foglalni, az előírt dokumentumokat és kitöltött formanyomtatványokat vinni a regisztráció időpontjára. Általában azonnal - de előfordulhat hogy pár nap elteltével - adnak ír rendszámot, a regisztrációs adót helyben kell megfizetni, akár bankkártyával is. A regisztráció után maximum 3 napig lehet még külföldi rendszámmal járni, természetesen a regisztrációs igazolással rendőri ellenőrzés esetére. A 3 nap alatt kell elintézni a rendszámok legyártását (minden nagyobb autósbolt, vagy akár a kisebbek is azonnal megcsinálják 10-20 euróért), az útadó megfizetését és a biztosítást. A járművek üzemeltetésével kapcsolatos teendőkkel külön pontban foglalkozunk, mely a főoldalról érhető el. A NCT központok elérhetősége, regisztrációs időpont foglalása:

http://www.ncts.ie/

Nem érdemes kibújni a regisztráció alól, mert nagyon keményen lépnek fel azok ellen, akik külföldi rendszámos autóval járnak az országban. Sok ezer eurós büntetések és gépjármű elkobzások is előfordulnak. Általában lezárnak egy sávot egy forgalmas útszakaszon, minden külföldi rendszámos autót megállítanak és ellenőriznek, kivétel nincs. Rendőrök és vámtisztek együtt végzik ezeket az ellenőrzéseket.